Et seman i etongpal nonta iyanparang si John a Naemonjag cha dogad a nagwariy toon naiyan-iya-iyan,
et iyankaskasaba ired ma toon kimowan a iyanki-ngel a kigwan to i “Panbabawi et panbonjag kayo say pekawanan Afo Chiyos i basol jo.”
Emiin a toon gwared Jerusalem tan cha sahop na Judea,
kimowa-kowan ired kad-an John.
Ingwanggwanggwang chiy basol cha,
et biyonjagan iren John cha kolos a Jordan.
Say baron John a Naemonjag,
aagwel na bowek na camel tan ebalkesan na kathat.
Naengan na choron tan chanom na dinowan.
Et kigwan tod too i “Igwan aliy toon mantetened alid si-kak a mas manakabalin iy say si-kak,
et nat maykariak angken mantalimohod a memasbas na iket na sapathos to.
Inbonjag kod si-kayoy chanom bengat,
nem si-katho di,
ibonjag tod si-kayoy Ispirito Santo.”
Iyanbonjag Si Jesus
Nontan a timpon naemonjag si John,
edafo wa dis Jesus alid Nazareth a gwared probinsiya na Galilee,
et iyanpabonjag cha John chiwa kolos a Jordan.
Idi kima-jat si Jesus cha chanom,
mita thon chakos i dangit a edohatan tan Ispirito Santon inges toy kalapatin mansa-sa-kod ali ingkathod pima-tok cha si-katho.
Et gwara waliy esel alid dangit a kigwan to i “Si-kam i ensemek kon pasiyen anak ko.
Si-kam i panchadsahan kon chili.”